Ο Χρήστος Αναστάσης (Chris Anastasis) γεννήθηκε το 1975 στο Σάρλοτ της Βόρειας Καρολίνας των ΗΠΑ (Charlotte, North Carolina, USA) από γονείς, Έλληνες μετανάστες με καταγωγή από το Καρπενήσι Ευρυτανίας. Εκεί πέρασε τα παιδικά και εφηβικά του χρόνια ως ενεργό μέλος της ελληνικής κοινότητας. Ως έφηβος συμμετείχε σε συλλόγους και εκδηλώσεις της ομογένειας που σκοπό είχαν να διατηρήσουν και να αναδείξουν την πολιτιστική κληρονομιά, κουλτούρα και ιστορία της Ελλάδας.

Το καλοκαίρι του 1990 επιστρέφει στην Ελλάδα για πρώτη φορά και γίνεται κάτοικος της Κάτω Πεύκης. Ολοκληρώνει με επιτυχία και αποφοιτά το 1993 το American Community Schools of Athens (ACS) Χαλανδρίου. Επιστρέφει στις ΗΠΑ για να συνεχίσει τις ακαδημαϊκές του πλέον σπουδές στο University of North Carolina του Σάρλοτ (UNCC) όπου και σπουδάζει στα τμήματα marketing, φωτογραφίας, graphic design και στη σχολή Καλών Τεχνών. Το 2000 αποφοιτά από το UNCC με Bachelor of Fine Arts (BFA).

Εργάζεται στις ΗΠΑ ως Graphic Artist στην εταιρία Rico Industries, μια από τις μεγαλύτερες αμερικανικές εταιρίες παραγωγής διαφημιστικών προϊόντων για τις ομάδες του ΝΒΑ, NFL (Αμερικάνικο ποδόσφαιρο), των μεγαλύτερων πανεπιστημίων της χώρας κ.ά.

Το 2003 επιστρέφει στην Ελλάδα για να εκπληρώσει αρχικά τις στρατιωτικές του υποχρεώσεις και στη συνέχεια για να εγκατασταθεί πλέον μόνιμα στην Κάτω Πεύκη. Μέχρι σήμερα έχει εργαστεί σε διαφημιστικές εταιρίες και δημιουργικά γραφεία ως Senior Art Director και ως υπεύθυνος marketing σε εταιρία πωλήσεων. Σήμερα, έχοντας επιστρέψει στη μεγάλη του αγάπη την ζωγραφική και την φωτογραφία, παραδίδει μαθήματα σε ενήλικους και παιδιά και προετοιμάζεται για την προσωπική έκθεση των έργων του.